הפדרציות היהודיות של צפון אמריקה

הפדרציות היהודיות של צפון אמריקה (באנגלית: The Jewish Federations of North America, בראשי תיבות: JFNA) הוא ארגון יהודי-ציוני הפועל בצפון אמריקה, אשר מאגד 146 פדרציות יהודיות ועוד כ־300 קהילות יהודיות עצמאיות ברחבי ארצות הברית ובקנדה.

היסטוריה 
הארגון הוקם בשנת 1999 כתוצאה ממיזוג שלושה ארגונים שקדמו לו: מועצת הפדרציות היהודיות (Council of Jewish Federations - CJF), שנוסד בשנת 1932 והיה ארגון הגג לפדרציות היהודיות, המגבית היהודית המאוחדת (United Jewish Apeal - UJA), שנוסדה בשנת 1939, והייתה מפעל גיוס התרומות העיקרי של קהילות יהדות ארצות הברית, והמגבית המאוחדת לישראל (United Israel Apeal - UIA), שנוסדה בשנת 1936, ופעלה במקביל בקרב יהדות קנדה. הארגון המאוחד נקרא בשנות פעולתו הראשונות "איחוד הקהילות היהודיות" (UJC - United Jewish Communities), ובאוקטובר 2009 הוחלט על החלפת שם הארגון לשמו הנוכחי.

אחת לשנה בחודש נובמבר מכנס הארגון את האספה הכללית של הקהילות היהודיות (GA - General Assembly), שהיא ועידה רבת משתתפים של נציגי הפדרציות והקהילות השונות. ה־GA מתכנס בכל שנה בעיר אחרת בצפון אמריקה, למעט אחת ל־5 שנים שבה מתקיימת ועידה זו בירושלים. ההתכנסויות האחרונות שהיו בירושלים היו בנובמבר 2018 ובאפריל 2023.

הארגון מגן ומשפר את רווחת היהודים ב־70 מדינות ברחבי העולם באמצעות ערכי "תיקון עולם","צדקה" ו"תורה". הפדרציות מגיסות ומפיצות יותר מ־3 מיליארד דולר מדי שנה באמצעות תוכניות מיוחדות ותרומות לתמיכה ברווחה חברתית, שירותים חברתיים וצרכים חינוכיים. הפדרציות היהודיות של צפון אמריקה, מובילות מחשבה ותומכות בתחומי הטיפול, הזדקנות, נדבנות, מוגבלות, מדיניות חוץ, ביטחון פנים ובריאות. הארגון משיג את מטרותיו באמצעות שותפות עם סוכנויות שונות, כולל הקואליציה הישראלית לטראומה, הסוכנות היהודית, ג'וינט ואורט העולמית. בנוסף, הארגון מעניק סיוע מיידי וסיוע ארוך טווח לקורבנות יהודים ולא יהודים של אסונות טבע ואסונות מלאכותיים ברחבי העולם, כולל האסונות ביוסטון, אוקראינה, הפיליפינים, האיטי ויפן.

כספי הפדרציה 
הפררציות מתוקצבות על ידי מימון מהקהילות החברות בהן, תורמים גדולים וכספי קרנות יהודיות שמאוגדות תחתיהן. רוב המימון של הפרדציות הוא עצמאי ומתבצע דרך קמפיין שנתי של גיוס כספים מחברי הקהילה. כספים אלו מתחלקים בין תחזוק ופיתוח חיי הקהילות היהודיות עצמן, לבין השקעה במטרות ציוניות או בפילנתרופיה בישראל.

ראו גם
 יהדות ארצות הברית
 יהדות קנדה
 פדרציה יהודית (Jfed)
 מרכז קהילתי יהודי (JCC)
 הוועד היהודי-האמריקאי (AJC)
 הקונגרס היהודי האמריקאי (AJCongress)
 בני ברית
 הליגה נגד השמצה (ADL)
 ההסתדרות הציונית הדסה
 ועד העובדים היהודי (ארצות הברית) (JLC)

קישורים חיצוניים
 

 
 
 ארגוני יהדות צפון אמריקה

הערות שוליים

יהדות ארצות הברית: ארגונים
יהדות קנדה
ארגונים ציוניים
ארגוני עזרה
ציונות בקנדה
ציונות בארצות הברית